b'\n_START_ARTICLE_\nV\xc3\xa4h\xc3\xa4 Pet\xc3\xa4j\xc3\xa4j\xc3\xa4rvi (Yl\xc3\xb6j\xc3\xa4rvi)\n_START_SECTION_\nMaantietoa\n_START_PARAGRAPH_\nJ\xc3\xa4rven pituus on 550 metri\xc3\xa4, leveys 300 metri\xc3\xa4 ja sen pinta-ala on 9,1 hehtaaria. Se sijaitsee Aurej\xc3\xa4rven etel\xc3\xa4- ja Pet\xc3\xa4j\xc3\xa4j\xc3\xa4rven it\xc3\xa4puolella. Ymp\xc3\xa4rist\xc3\xb6 on loivasti kumpuilevaa maastoa, jossa ei ole sanottavasti soita. J\xc3\xa4rveen laskee nelj\xc3\xa4 lyhytt\xc3\xa4 mets\xc3\xa4ojaa, joista yksi tulee Seitsemisharjun ja Sikom\xc3\xa4en suunnalta. J\xc3\xa4rven oma laskuoja l\xc3\xa4htee l\xc3\xa4nsirannalta ja laskee 350 metrin pituisena Pet\xc3\xa4j\xc3\xa4j\xc3\xa4rven Talaanlahden suuhun. Veden laskennallinen viipum\xc3\xa4 on 77 vuorokautta, mik\xc3\xa4 on suomalaisissa j\xc3\xa4rviss\xc3\xa4 keskim\xc3\xa4\xc3\xa4r\xc3\xa4isesti nopeaa. Rantaviivan pituus on 1,4 kilometri\xc3\xa4. J\xc3\xa4rven l\xc3\xa4hiymp\xc3\xa4rist\xc3\xb6ss\xc3\xa4 sijaitsee vain yksi maatila, mutta rantaan on rakennettu kaksi vapaa-ajan asuntoa. Niille johtaa tiet pohjoiselta seututielt\xc3\xa4 332.\n_START_SECTION_\nVedenlaatu\n_START_PARAGRAPH_\nV\xc3\xa4h\xc3\xa4 Pet\xc3\xa4j\xc3\xa4j\xc3\xa4rven vedenlaatua on tutkittu vuosina 1990 ja 2002. Sen vesi on kirkasta, ruskean v\xc3\xa4riist\xc3\xa4 ja sen humuspitoisuus on korkea. Vesi on hapanta, koska valuma-alueella on runsaasti soita ja mets\xc3\xa4\xc3\xa4. J\xc3\xa4rven puskurikyky happamoitumista vastaan on v\xc3\xa4ltt\xc3\xa4v\xc3\xa4. Veden ravinnepitoisuudet ovat luonnontasoa korkeampia. Fosforin pitoisuudet ovat reheville j\xc3\xa4rville luontainen ja my\xc3\xb6s typen pitoisuudet ovat hieman koholla. Happitilanne oli tutkittuina ajankohtina hyv\xc3\xa4. Ne eiv\xc3\xa4t kerro j\xc3\xa4rven tilaa l\xc3\xa4mp\xc3\xb6tilakerrostuneen tilanteen loppuvaiheessa, miss\xc3\xa4 hapen pitoisuudet yleens\xc3\xa4 laskevat alusvedess\xc3\xa4 alhaisiksi. Talvisin hapen kuluminen on todenn\xc3\xa4k\xc3\xb6isesti voimakasta, koska humusta on runsaasti ja ravinnepitoisuudet ovat koholla. Kes\xc3\xa4isin happipitoisuudet eiv\xc3\xa4t laske kovin alas, koska j\xc3\xa4rvi on matala. V\xc3\xa4h\xc3\xa4 Pet\xc3\xa4j\xc3\xa4j\xc3\xa4rvi soveltuu virkistysk\xc3\xa4ytt\xc3\xb6\xc3\xb6n tyydytt\xc3\xa4v\xc3\xa4sti.'